ຜູ້ນຳຝ່າຍຄ້ານກຳປູເຈຍ ເດີນທາງກັບຄືນປະເທດ ທ່າມກາງ ຄວາມເຄັ່ງຕຶງ ດ້ານການເມືອງ (ວີດີໂອ/ສະໄລດ໌)
ບັນດາຜູ້ສະໜັບສະໜຸນ ຫຼາຍພັນຄົນ ຕ້ອນຮັບທ່ານຊຳ ເຣນສີ ທີ່ກັບຄືນມາ ພຽງບໍ່ເທົ່າໃດມື້ ກ່ອນວັນຄົບຮອບນຶ່ງປີ ຂອງການເລືອກຕັ້ງ ທີ່ເປັນບັນຫາຂັດແຍ້ງກັນ ໃນປີແລ້ວນີ້.
ທ່ານຊຳ ເຣນສີ ຜູ້ນຳຝ່າຍຄ້ານກຳປູເຈຍ ໄດ້ກັບຄືນຈາກການ ເດີນທາງຢ້ຽມຢາມຕ່າງປະເທດແລ້ວ ລຸນຫຼັງຄວາມເຄັ່ງຕຶງດ້ານ ການເມືອງ ທີ່ເພີ່ມທະວີຂຶ້ນ ແລະການຈັບກຸມສະມາຊິກ 8 ຄົນ ຂອງພັກການເມືອງຂອງທ່ານ ທ່ານຊຳ ເຣນສີ ທີ່ເປັນຄູ່ສັດຕູກັບນາຍົກລັດຖະມົນຕີຮຸນແຊນ ມາເປັນເວລາດົນນານ ໄດ້ຮັບການຕ້ອນຮັບທີ່ນະຄອນຫຼວງພະ ນົມເປັນໃນວັນເສົາວານນີ້ ໂດຍພວກສະໜັບສະໜຸນທ່ານຫຼາຍ ພັນຄົນ ແລະໄດ້ຮຽກຮ້ອງໃຫ້ມີການແກ້ໄຂ ບັນຫາການເມືອງ ຂອງປະເທດທີ່ຕົກຢູ່ໃນສະພາບການບໍ່ໄປບໍ່ມານັ້ນ ການກັບຄືນປະເທດຂອງທ່ານ ມີຂຶ້ນກ່ອນວັນຄົບຮອບນຶ່ງປີ ຂອງການເລືອກຕັ້ງແຫ່ງຊາດ ທີ່ພັກຂອງທ່ານຊຳ ເຣນສີ ຄືພັກກູ້ຊາດກຳປູເຈຍ ຫຼື CNRP ກ່າວວ່າ ເຕັມໄປດ້ວຍການສໍ້ໂກງບັດເລືອກຕັ້ງນັ້ນ ພັກ CNRP ທີ່ບໍ່ຍອມຮັບເອົາບ່ອນນັ່ງໃນສະພານັ້ນ ໄດ້ເຂົ້າພົວພັນ ໃນການສົນທະນາກັນມາກັບພັກປະຊາຊົນກຳປູເຈຍ ຫຼື CPP ທີ່ປົກຄອງປະເທດ ຢູ່ໃນ ປັດຈຸບັນ ແຕ່ການໂອ້ລົມສົນທະນາກັນດັ່ງກ່າວ ໄດ້ຕົກຢູ່ໃນສະພາບທີ່ບໍ່ແນ່ນອນ ໃນສັບປະດານີ້ ເວລາ ບັນດາເຈົ້າໜ້າທີ່ຕັ້ງຂໍ້ຫາຢ່າງເປັນທາງການຕໍ່ພວກສະມາຊິກ 8 ຄົນໃນພັກ CNRP ຂອງທ່ານຊຳ ເຣນສີ ໃນຖານ ກໍ່ການກະບົດ ແລະຍຸຍົງສົ່ງເສີມ ຫຼັງຈາກເກີດການປະທະ ກັນຫລາຍບັ້ນທີ່ຮຸນແຮງ ລະຫວ່າງພວກປະທ້ວງແລະພວກເຈົ້າໜ້າທີ່ລັດຖະບານ